ЗауэлI икIи сурэтыщI
Урысейм щIыхь зиIэ и художник, КъБР-м гъуазджэхэмкIэ щIыхь зиIэ и лэжьакIуэ, ЩIыхьым и дамыгъэ орденыр зыхуагъэфэща Ваннах Михаил къызэралъхурэ мы махуэхэм илъэси 105-рэ ирокъу.
Вэрокъуэ Владимиррэ Ваннах Натальерэ
Хэку зауэшхуэр зищIысыр ауэ зэхих мы- хъуу, езым и щхьэкIэ зыгъэунэхуа сурэтыщIым и IэдакъэщIэкIхэр ТекIуэныгъэм и махуэшхуэм ирихьэлIэу ЩэнхабзэмкIэ фондым (Налшык къалэ) щагъэлъагъуэ. Ваннах Михаил и сурэтхэр цIыху куэдым ящэху, жылагъуэ IуэхущIапIэ Iэджэ абыхэм ягъэдахэ, илъэс 80-м щIигъуауэ гъэлъэгъуэныгъэ зэхуэмыдэхэми утыку къыщрахьэ. Къыхэгъэщыпхъэщ художникым и IэдакъэщIэкIхэр Къэбэрдей-Балъкъэрым, нэгъуэщI къалэхэм, къэралхэм я музейхэм я гъэтIылъыгъэхэм зэрыхэлъыр.
Ар Омск къыщалъхуами, блэкIа лIэщIыгъуэм и 30 гъэхэм икухэм къыщыщIэдзауэ щыпсэуар ди республикэрщ. Михаил яхэтащ Къэбэрдей-Балъкъэрым и сурэтыщIхэм я зэгухьэныгъэр къызэзыгъэпэща художникхэми Кавказым и дахагъэр зи IэдакъэщIэкIхэм щызыIэта IэпщIэлъапщIэхэми. «ПлIэидзэр пщIэхэлъу Ваннах Михаил бгы лъагъуэ мытынш куэдым екIуэкIащ альпинист гупым хэту. Языныкъуэхэми и гупыжыр къыдаIыгъыу сурэтыщIым щIыгъуащ и щхьэгъусэ Валентинэрэ ипхъу Натальерэ. Къуршым щигъакIуэ жэщ щIыIэм и нэхущым къыхуихьыну фIыгъуэм и уасэр абы къыгурыIуэрт, уеблэмэ псэкIэ зыхищIэрт дыгъэр бгы нэпкъым къыщытехьэмрэ абы и къухьэжыгъуэмрэ нэхъ дахэу къыщилъагъуну дакъикъэр… Кавказ. Аращ художникым и лэжьыгъэ нэхъыбэр зытеухуар. IэкIэ лъэIэсыну шынэ хуэдэ, щIыналъэ дахэм и сурэтхэр абы гукIэ ищIауэ къыпфIощI.
ФIыуэ илъагъурт Михаил зыплъыхьакIуэ ежьэнуи. Гъуэгуанэ лэжьыгъэхэм ящыщщ «Белые ночи» (Ленинград), «Замки старой Риги», «Древние руины Херсонеса», «Днепровские дали» сурэтхэр», — жеIэ искусствовед Сындыку Нелли.
Ваннах Михаил и зауэ гъуэгуанэм теухуа сурэтхэри хъума хъуащ. Абыхэм сурэтыщIым яхилъхьащ Хэкум хуиIэ лъагъуныгъэрэ гущIэгъурэ. Нэхъ мащIэми, художникым иIэщ и благъэхэм, ныбжьэгъухэм, нэгъуэщI цIыху гъэщIэгъуэнхэм ятриухуа лэжьыгъэхэри. Ауэ нэхъыбэу уи нэм къыIуидзэр, зэрыжытIащи, Кавказыр дэзыгъэлъагъу сурэтхэрщ.
БАГЪЭТЫР Луизэ.
